
לכבוד 

הנדון: בקשה לקבלת מידע מכוח חוק חופש המידע, תשנ"ח 1998 – 
מצלמות במרחבים ציבוריים
סימוכין: בקשתך למידע מיום 23.12.18
ראשית, אני מודה על פנייתך אלינו.
בבקשת המידע שהעברת אלינו, ביקשת לקבל מידע שעניינה: מצלמות במרחבים ציבוריים.
מתוך לשון הבקשה:
"נבקש לקבל את פרטי המידע, המסמכים והנתונים הבאים, ככל שניתן בפורמט דיגיטלי הניתן לחיפוש:
רשימת המצלמות הממוקמות בדרכים ו/או כבישים ו/או מתחמים ו/או בשטחים ו/או במרחבים ציבוריים שבאחריות ו/או בשליטת הרשות לרבות במבני ו/או מתקני ציבור (למשל בנייני משרדים, בתי ספר ומבני ציבור אחרים).
נבקש כי הרשימה תציין את מיקום המצלמה המדויק ככל שאפשר, מועד הצבת המצלמה תכלית המצלמה ותדירות הצילום, המוקד/מרכז הבקרה אליו משדרת המצלמה, האם קיימות הקלטות של הפיד של המצלמה ו/או הקלטות אודיו של המצלמה האמורה, כמה זמן נשמרות הקלטות אלו.
כן נבקש את הפרטים האמורים גם לגבי מצלמות שהותקנו והוסרו בין השנים 2015-2018. בנוסף נבקש לקבל את סיבת ההסרה של המצלמה. 
נבקש גם את ההנחיות ואמות המידה והנהלים הנוגעים להתקנת והפעלת מצלמות כאמור וכן את ההנחיות הנוגעות לאבטחת מידע ו/או הגנת פרטיות הנוגעות למצלמות אלו".
ביום 15.4.19, שלחה היחידה הממשלתית הנחיה משפטית באשר למענה לבקשת המידע.
ההנחייה המשפטית נשלחה לאגף הביטחון והלשכה המשפטית במשרד. על  בסיס ההנחייה ובהתאם למידע שנמסר על ידי היחידה המקצועית ואושר למסירה על ידי הלשכה המשפטית, נמסר ביום 18.4.19 מענה המשרד.
ביום 8.5.19, הועברה התייחסותך לכלל הרשויות אשר נהגו בהלימה להנחיה שניתנה, כמוזכר לעיל, ולפיה הרשויות שהשיבו בהתאם לסיכום הדיון, צריכות לשקול בצורה קונקרטית את מסירת המידע בהתאם למבחנים שנקבעו ע"י בית המשפט, הנחיות היחידה הממשלתית לחופש המידע ורשם מאגרי מידע.
לשם כך, כינס משרדנו ישיבה בה נכחו נציגי אגף הביטחון והלשכה המשפטית ובסופה הוחלט ואושר מענה מורחב לבקשה, כדלקמן:
1. מצלמות במרחבים ציבוריים:
1. מיקום המצלמות: לא ניתן לחשוף את מיקום המצלמות שתכליתן אבטחתית, שכן הדבר יוביל לחשיפת מערך האבטחה במתקן, לפגיעה באבטחת המתקן ולסיכון באי המתקן, זאת לאור החריג האמור בסע' 9 (א) (1) לחוק חופש המידע.
יובהר כי מיקומן הספציפי של המצלמות והשיקולים העומדים בבסיס החלטה להציב או לא להציב מצלמה, הם חלק משיטת העבודה של יחידות הביטחון.
2. מספר המצלמות המוצבות: ככלל, מתן מענה ביחס לסוגיית מספר המצלמות המוצבות במשרדנו, עלולה לחשוף את סדר הגודל של האבטחה ואת שיטת עבודת האבטחה במקום, זאת לאור החריג האמור בסע' 9 (א) (1) לחוק חופש המידע, שכן משרדנו הינו משרד קטן ובו  2 מתקנים בלבד - באחריות אבטחתית.
 ויחד עם זאת, לאור המבחנים שבסעיפים 9, 10 ו-11, לחוק, הוחלט לציין כי במתקני המשרד המאובטחים מותקנים 20 מצלמות.
3. מתקני המשרד באחריות אבטחתית: א. בית השר. ב. אגף בכיר טכנולוגיה ומידע.
כמו כן וביחס למצלמות המוצבות במתקנים אלו, ניתן למסור כי הן אך ורק לצרכי אבטחה. זאת ועוד, המצלמות בחלקן גלויות ובחלקן סמויות, כשהיכן שהדבר נדרש, מלווה שילוט בנוגע להימצאותן.
4. מועד הצבת המצלמות: כיוון שאין למסור מידע פרטני אודות מצלמות מסוימות, כאמור לעיל, ממילא אין אפשרות למסור מידע פרטני אודות מועדי ההצבה של אותן מצלמות. יחד עם זאת, משרדנו לא מוצא מניעה אבטחתית במסירת המידע אודות מועדים תקופתיים של הצבת מצלמות: המצלמות הוצבו בשנים 2015         ו-2017.
5. תדירות הצילום: המידע אודות תדירות הצילום הוא חלק משיטת ההפעלה האבטחתית ולכן אין למסור מידע זה לאור סע' 9 (א) (1) לחוק חופש המידע. יובהר: מסירת מידע זה יש בה כדי לחשוף את אופן האבטחה במתקנים וככל שתפורט תדירות הצילום, יהיה ניתן לעשות במידע שימוש לשם פגיעה באבטחת המתקנים והבאים בשעריו.
6. זהות ומיקום המוקד או מרכז הבקרה אליו משדרת המצלמה: מוקד הבקרה על המצלמות נמצא במתקני המשרד שהינם באחריות אבטחתית שלו. המצלמות משדרות למוקד המנוטר על ידי גורמי הביטחון של המשרד
מידע פרטני אודות זהות המוקדים ומיקומם עלול לחשוף את שיטת ההפעלה בהיבט האבטחתי ולאפשר ל"יריב תוקף" למקד את מאמציו בפגיעה במערך האבטחה ומכאן שאין למסור מידע כזה לאור סע' 9 (א) (1) לחוק חופש המידע.
7. האם המצלמות מקליטות תמונה או שמע: המצלמות במתקנים מקליטות תמונה בלבד. במתקנים המאובטחים על ידי המשרד אין בנמצא מצלמות המקליטות שמע.
8. משך זמן שמירת ההקלטות: מסירת מידע אודות משך זמן שמירת ההקלטות, מעידה על רמת הסיכון המיוחסת למתקן.
מאחר שלדעת גופי הביטחון ניתן לנצל מידע זה לצורך פגיעה במתקנים, אין למסרו, לאור החריג האמור בסע' 9 (א) (1) לחוק חופש המידע. יחד עם זאת, ניתן לומר כי במתקנים המוזכרים במענה זה, משך הזמן לשמירת ההקלטות הינו אחיד ביחס לכלל המצלמות.
ביחס לסע' א' מבקש משרדנו להבהיר:
כחלק מהנחיות השב"כ ומשטרת ישראל לאבטחת העובדים והשר, נדרש להתקין אמצעי אבטחה פיזיים ולוגיים במתקני המשרד. אשר על כן, הוקם מערך אבטחה הכולל מספר רבדים, כאשר אחד החשובים והמרכזיים שבהם הינו מערכת המצלמות הפרוסה במתקניו.
מצלמות המתקנים מסייעות סייעה בניהול ובמתן פתרון לאירועי פח"ע, אירועים פליליים, הבטחת הסדר הציבורי, שמירה על המבנה והרכוש מפני נזקים ובמקרים הנוגעים לבטיחות אש והצלת חיי אדם.
פריסתן של המצלמות במרחב הארגוני (מתקני משרדנו) עלולים להגביר את סיכוני האבטחה והחדירה הלא מורשית למערכות האבטחה, שכן מצלמות האבטחה חשופות לאיומי סייבר ואירועי אבטחת מידע, לרבות דליפת מידע והפרת פרטיות. 
על כן, פעל משרדנו לגבש מענה מסודר וקוהרנטי, בהלימה למידע שהתבקש ותוך שהוא עורך איזון בין עקרון השקיפות וזכות הציבור לדעת, מחד וחסיון מידע אשר בגילויו יש חשש לפגיעה בבטחון המדינה, ביחסי החוץ שלה, בבטחון הציבור או בבטחונו או בשלומו של אדם, מאידך.
2. מצלמות במרחבים ציבוריים:
הבקשה מעלה את עניין הפרטים לעיל ביחס למצלמות שהותקנו והוסרו בין השנים 2015-2018, ומידע על סיבת הסרתן.
סע' זה איננו רלוונטי למשרדנו, שכן על פי אגף הביטחון, לא הוסרו מצלמות במתקני המשרד.
3. הנחיות, אמות המידה והנהלים הנוגעים להתקנת מצלמות והפעלתן כאמור וכן ההנחיות הנוגעות לאבטחת מידע ולהגנת פרטיות הנוגעות למצלמות אלו:
למשרדנו אין נהלים, הנחיות או אמות מידה כתובות כמבוקש.
שמחנו לסייע וככל שיידרש מידע בנושאים הרלוונטיים לתחומי אחריותו של משרד הכלכלה והתעשייה, נשמח להיות לך לעזר גם בעתיד.

בברכה
יוסי זולפן,
 
 הממונה על חוק חופש המידע
   משרד הכלכלה והתעשייה


העתק: עו"ד אמל כולאב, הלשכה המשפטית
משרד הכלכלה והתעשייה
בניין ג'נרי, רחוב בנק ישראל 5, קריית הממשלה, ת"ד 3166, ירושלים 9103101

